শিবরাত্রিতে ভক্তদের ঢল তারকেশ্বরে

হুগলি: আজ মহাশিবরাত্রি (Maha Shivratri 2025)। এই দিন সকাল থেকে ভক্তদের ভিড় শৈব তীর্থগুলিতে। তার মধ্যে অন্যতম হুগলির তারকেশ্বর। সকাল থেকেই মন্দির চত্বরে পুণ্যার্থীদের ঢল। শিবরাত্রি উপলক্ষে সেজে উঠেছে মন্দির। বেলা বাড়ার সঙ্গে সঙ্গে তাল মিলিয়ে বাড়বে ভিড়, বলেই মনে করছে মন্দির কর্তৃপক্ষ৷

আরও পড়ুন: কলকাতা পুরসভার ছুটির নোটিশ ঘিরে বিতর্ক তুঙ্গে

পঞ্জিকা মতে, কৃষ্ণ চতুর্দশীতে পালন করা হয় শিবরাত্রির ব্রত। এ নিয়ে বিশেষ পুজার্চনা হয় তারকেশ্বেরে। বুধবার সকাল ৯টা ৪১ মিনিট থেকে শুরু হয়েছে শিব চতুর্দশী। বৃহস্পতিবার সকাল ৮টা ৩৯ মিনিট পর্যন্ত চতুর্দশী থাকবে। এদিন দিনভর মহাদেবের মাথায় জল ঢালতে ও পুজো দিতে পারবেন।

তারকেশ্বরের পুরোহিত মন্ডলের সভাপতি সঞ্জীব চট্টোপাধ্যায় বলেন, “শিবরাত্রিতে মন্দিরে ভোগ আরতি ও সন্ধ্যা আরতি বন্ধ থাকে । রাত 9টার সময় শিবরাত্রি উপলক্ষে তারকেশ্বর মঠ ও মন্দিরের মহন্ত মহারাজ বিশেষ পুজো অর্চনা করার পর সবকিছু ভোলেনাথকে নিবেদন করা হয় । শিবরাত্রির দিন ভোগ দেওয়া হয় না । কেউ তাঁর পার্থিব মনস্কামনা, সন্ন্যাসীরা তাঁর জাগতিক মনস্কামনা-সহ যে যাঁর মতো করে মনের কথা জানায় ভোলেনাথকে ।”